SKRIFTLIG FORESPØRGSEL E-0688/03

af Joan Vallvé (ELDR) til Kommissionen

(7. marts 2003)

Om: Plantesundhedsforanstaltninger til sporing af den mexicanske frugtflue og den orientalske frugtflue

Undertegnede er sig bevidst, at den sundhedsmæssige sundhedskvalitet af landbrugsprodukterne er en forudsætning for en bæredygtig handel, og at forekomsten af skadedyr og sygdomme er en af de faktorer, der udgør de største vanskeligheder for produktiviteten i sektoren. I denne sammenhæng udgør bestemte arter af frugtfluen et alvorligt problem for landmændene på grund af de direkte skader, de forårsager samt de karantænebestemmelser, der gælder på dette område.

Et tydeligt eksempel herpå er den mexicanske frugtflue (Anastrepha ludens Loew), som angriber appelsiner, mandariner, grapefrugter og lignende frugter. Fluen lægger sine æg under skallen på de frugter, som er næsten eller helt modne, og når de er udklækket, ernærer larverne sig af frugtkødet, hvor de laver gange, som får frugten til at falde ned, ligesom de fremmer udbredelsen af bakterie- og svampesygdomme.

Desuden findes der en orientalsk frugtflue (Bactrocera dorsalis Hendel), som lægger sine æg i frugternes væv. Larverne vokser op inde i frugten, og når de er helt udviklede, forlader de den, hvorefter de graver sig ned i jorden i 1-5 centimeters dybde. Her forpupper larven sig og kommer først frem, når den er fuldvoksen. Bactrocera dorsalis spredes, når de voksne eksemplarer flyver, når de føres med vinden, og når deres værtsplanter transporteres på grund af menneskelige aktiviteter. Disse værtsplanter udgør over 175 arter. Blandt disse angribes over 100 kategorier af frugt og grønsager af skadedyrene. Nogle af de mest udbredte værter er Citrus spp., Prunus spp., æble, guajava, mango, banan, kaffe og papaya. Andre værtsplanter er: annona spp., ananas, hvid sapotil, guldblad, figen, jordbær, kæmpepassionsblomst, avocado m.fl. Bactrocera dorsalis er et af de skadedyr, som anretter de største ødelæggelser på bløde frugter.

Har Kommissionen i betragtning af de alvorlige konsekvenser, som indslæbning af hvert af de nævnte skadedyr vil kunne få for EU, til hensigt at skærpe plantesundhedsforanstaltningerne ved indførsel via de europæiske havne med henblik på opsporing af den orientalske frugtflue (Bactrocera dorsalis) og den mexicanske frugtflue (Anastrepha ludens) i citrusfrugter fra USA, navnlig fra Californien, for at undgå, at de kommer ind i EU og for at undgå deres skadelige virkninger for den spanske produktion af citrusfrugter?

Svar afgivet på Kommissionens vegne af David Byrne

(15. april 2003)

Kommissionen er klar over udviklingen med hensyn til de to ikke-europæiske frugtfluer Anastrepha ludens (Loew) og Bactrocera (Dacus) dorsalis Hendel i USA, især i visse citrusproducerende områder i Californien.

For at forhindre indslæbning i Fællesskabet af enhver ikke-europæisk frugtflue, inkl. de to ovennævnte skadegørere, vedtog EU Rådets direktiv 2000/29/EF af 8. maj 2000 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet(1). I ovennævnte direktiv er der fastsat importprocedurer, der involverer både oprindelseslandet og medlemsstaterne, når der skal træffes passende foranstaltninger.

Det fremgår af de oplysninger, der er modtaget fra medlemsstaterne i mindst de sidste syv år, at der ikke er blevet indberettet nogen indslæbning af nogen frugtflue, inkl. Anastrepha ludens og Bactrocera (Dacus) dorsalis, på citrusfrugter med oprindelse i USA. Kommissionen mener derfor, at de nuværende bestemmelser for import af citrusfrugter med oprindelse i USA er hensigtsmæssige og ikke behøver at blive ændret på nuværende tidspunkt.

(1) EFT L 169 af 10.7.2000, Direktiv som ændret ved Kommissionens direktiv 2003/22/EF af 24. marts 2003, EFT L 78 af 25.3.2003.